Keld Albrechtsen (EL), 2002-04-30:
Jeg vil gerne sige tak til ministeren og til ordførerne for den positive modtagelse af hensigten og intentionerne med det forslag, som vi har stillet her.
Jeg synes også godt, jeg vil sige tak til den kreds af ordførere, som har givet et klart signal om, at der på nogle af punkterne i det her forslag skal handles, og at vi ikke bare kan lade tiden gå.
Der har jo faktisk, især når det gælder spørgsmålet om dyretransporter, været en melding fra et flertal i Folketinget om, at der altså må ske noget.
Jeg håber ikke, ministeren vil bringe sig i den situation, at hun risikerer at blive dømt for nøl i den her sag.
Det håber jeg ikke.
Derfor ser jeg frem til, at vi under det samråd, vi skal have - så vidt jeg husker er det den 8. maj - med ministeren og fødevareministeren kan komme videre i sagen.
Under alle omstændigheder er der jo et flertal, der ønsker, at det skal vi.
Det synes jeg er et godt resultat af debatten.
Det er jo ikke altid, især ikke under de rådende politiske forhold, muligt for Enhedslisten at fremlægge forslag, som et flertal i Folketinget synes er direkte sympatiske, og hvor et flertal måske endda vil gå så vidt som til at gennemføre noget af det, så det er jeg sådan set næsten lidt rørt over.
Det er ikke daglig kost, desværre.
Så vil jeg sige til hr. Ole M. Nielsen og fru Margrete
Auken, at det er rigtigt, at nogle af punkterne i det her forslag vil have meget betydelige konsekvenser, hvis de gennemføres fuldt ud. Jeg er nu ikke helt enig med hr. Ole M. Nielsen i, at det vil koste milliarder af kroner, mange, mange milliarder af kroner, og jeg er slet ikke enig i, at det vil koste arbejdspladser.
Det vil det ikke.
Det vil sandsynligvis føre til flere arbejdspladser.
Så det kan godt være, at det vil koste nogle penge, men de penge vil komme mangefold tilbage, også i form af beskæftigelse, og på lang sigt i form af en eksport, hvor danske fødevarer vil kunne blive solgt i udlandet med mærkatet, at her er tale om god dyrevelfærd.
Jeg tror, at det er dér, dansk landbrugseksport har sin store fremtid, nemlig ved at det er kvalitetsprodukter, uden gift, med ordentlig dyrevelfærd. Så jeg tror ikke, hr. Ole M. Nielsen skal være bekymret for samfundsøkonomien og beskæftigelsen.
Jeg er enig i, at det vil koste nogle investeringer her og nu, især i forbindelse med de milliarder, der f.eks. er bundet i de store svinestalde.
Der ligger et problem pengemæssigt, det er jeg godt klar over.
Men jeg tror ikke, hr. Ole M. Nielsen skal være bekymret over, at en sådan kraftig indsats for dyrevelfærd skulle koste det danske samfund penge på lang sigt, tværtimod.
Det vil være redningen på lang sigt for dansk landbrug.
Uden den indsats vil vi tværtimod kunne få det problem om 5 eller 10 år, at vi kan få vanskeligheder med vores afsætning.
Vi ved det jo f.eks. fra England.
Der har været diskussioner om danske landbrugsprodukter og dyrevelfærd.
De kan komme igen.
Vi skal kunne møde ude på verdensmarkedet med landbrugsprodukter, hvor der også er mennesker, der stiller krav - det er der flere og flere mennesker, der gør - om, at det, de spiser, skal være noget, der er skabt under anstændige vilkår, og at de krav kan opfyldes.
Så jeg tror, at dansk landbrug har en fremtid.
Så vil jeg specielt til slut vedrørende transport af dyr komme med et par bemærkninger, for det har jo meget været en del af debatten, at det her var dyr til slagtning i udlandet, og det er det også.
Sidste år, 2001, var der 230.000 svin, der blev sendt ud af landet til slagtning.
Men det er kun toppen af isbjerget, for det viser sig, at til opfedning - altså salg ud af landet af smågrise, som jo også transporteres vanvittig langt; det er jo mindre dyr, og det er faktisk meget grusomt - var det 1.200.000 dyr, efter de oplysninger, jeg har trukket ud af Danmarks Statistik.
Og det betyder jo altså, at det er et gigantisk dyrevelfærdsproblem.
I første række blev opmærksomheden henledt på hestene, og det var jo også ganske, ganske hårrejsende at se på.
Men man må altså sige, at det antalsmæssigt faktisk er smågrisene, der er det allerstørste problem. Der har været en meget stærk vækst i eksporten af levende svin fra Danmark.
Vi har - nu har jeg det problem, at jeg efterhånden er nødt til at bruge briller, det kommer jo med alderen, og så kan det være lidt vanskeligt at se - ifølge den figur, som jeg har trukket ud her fra Danmarks Statistik, været nede omkring 200.000 svin, der blev eksporteret ud af landet i 1993, men det er nærmest eksploderet frem til 1998, hvor det var oppe omkring 1,5 millioner, når man altså tager dem, som sendes til opfedning uden for landet, ikke til slagtning, med. KL. 19.50
Så det er et problem, der er vokset markant i de senere år, og det understreger selvfølgelig det behov, som et flertal her i Folketinget har tilkendegivet over for regeringen i dag, der er for, at der skal gøres noget.
Vi kan ikke sidde med hænderne i skødet og se på, at det her problem får lov til at fortsætte.
Og vi kan altså ikke vente i årevis på, at der kommer en løsning i EU.
Det håber jeg ministeren vil tænke meget over inden det samråd, vi skal have, således at ministeren ikke møder tomhændet frem til samrådet vedrørende spørgsmålet om dyretransport.
Med den forhåbning skal jeg ikke ødelægge den gode stemning, men lade det stå som min afslutningsreplik.